《送卢东麓祠部廷杖为民南还》
明代·余继登

燕山雪花大如手，层冰欲裂阴风吼。车轮摧折马不前，卢郎此日东南走。

卢郎尔去莫销魂，尔力犹能叩天阍。幽谷不回白日照，星辰乱落红尘昏。

红尘昏，浮云驰，嗟哉世事竟堪疑。精诚自分山可移，山鬼窃笑精灵窥。

汉庭不闻贾生痛，泽畔谁怜屈子悲。卢郎卢郎尔何为，上帝待尔以不死，尔归且韬胸中奇，慎勿狂歌叹五噫。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。